APOSTLITE JÄLGEDES
Tessaloonika
Oleme Tessaloonikas.
Täna on see väga moodne linn,
Ateena järel suuruselt teine linn Kreekas.
Pauluse ajal oli see ka suur, kaugelt suurem kui Ateena.
Tessaloonika oli hiiglaslik ning väga mõjuvõimas.
See oli Uue Testamendi ajal nii suur, et uskuge või mitte,
et seda tunti ka liiklusummikute pärast.
Tänavad olid nii ummistatud,
et rooma kirjanik Cicero kurtis linna liiklust ja kaebas,
et peab valima, millal tulla ja minna, et mitte jääda liiklusummikutesse.
Minu taga on 1. sajandi Tessaloonika varemad.
Siin hakati ehitama uut kohtumaja, kui kaevamistööde käigus
leiti turuplats, odeon e muusikateater ning senati- või kohtuhoone varemed,
mis pärinevad 1. sajandist Piibli ajast.
Otse siin all on tänav, mis kulgeb piki muistseid poode.
Kindlasti kõndis seal ka apostel Paulus.
Vaadakem, mida tegi Paulus siin Apostlite 17. peatükis.
Apostlite teod 17:1-4.
"Nad (Paulus ja Siilas) matkasid läbi Amfipolise ja Apolloonia
ning tulid Tessaloonikasse, kus oli juudi sünagoog.
Ja Paulus astus oma harjumust mööda
nende juurde sisse ning arutles ja väitles nendega
kolmel hingamispäeval Pühakirja üle, selgitades ja tõestades,
et Messias pidi kannatama ja surnuist üles tõusma:
"Tema ongi Messias - see Jeesus, keda mina teile kuulutan."
Ja mõned neist lasksid end veenda
ja liitusid Pauluse ja Siilasega, samuti suur hulk jumalakartlikke
kreeklasi ja rohkesti suursuguseid naisi."
Paulus koondas suurt hulka usklikke,
sealhulgas "suursuguseid naisi", nagu Luukas rõhutab.
Apostlite teod mainivad neid mitmel korral.
Näeme, kuidas evangeelium lõhub maha vaheseinu.
Tessaloonikas ja Filippis Lüüdia osas murtakse soolised vahemüürid.
Kõigepealt murtakse juutide ja paganate vahelised müürid,
seejärel kaotatakse need sugupoolte vahel.
Kui evangeelium jõuab Euroopasse, hakkavad müürid langema.
Seda on väga võimas näha.
Kui vaheseinad langevad, saavad inimesed pahaseks.
Apostlite teod 17:5-9.
"Juudid läksid aga kadedaks ja võtsid enestega turuplatsidelt
mõningaid nurjatuid mehi ja... muutsid linna rahutuks.
Rünnates Jaasoni koda, püüdsid nad apostleid rahva ette tuua.
Aga kui neid ei leitud, siis nad vedasid Jaasoni
ja mõned vennad linna ülemate ette ning hüüdsid:
"Need, kes kogu maal rahutusi tekitavad,
need on ka siia tulnud.
Jaason on nad vastu võtnud ja nad kõik rikuvad keisri korraldusi,
öeldes ühe teise olevat kuninga, kellegi Jeesuse."
Seda kuuldes rahvas ja linna ülemad ärritusid,
kuid saades Jaasonilt ja teistelt tagatise,
lasksid nad nemad vabaks."
Vaatame, kuidas Jumal töötab siin linnas.
Enne kui rahvajõuk saabub,
on Jumal Pauluse ja Siilase just ära saatnud.
Igatahes pole neid seal.
Jõuk pidi leppima Jaasoni
ja mõne Pauluse reisikaaslasega ning vedama nad linnavõimude ette.
Süüdistused on huviäratavad
ja paljastavad palju, kuna osa neist on tõesed.
Neid süüdistati kahes asjas.
Esiteks, et nad olid kogu maailma teistpidi pööranud.
Nii ütleb algtekst.
See oli tõsi!
Just selle järgi neid juba tuntigi.
Maailma mõtteviis oligi valepidi ja nemad pöörasid seda õigeks.
Teine süüdistus oli see,
et nad esitasid väljakutse keisrile, kuulutades teist kuningat, Jeesust.
See viitab Pauluse sõnumi sisule.
Ta kuulutas Jeesust Kristust kui Isandat,
et Ta oli isandate Isand ja kuningate Kuningas, kõige valitseja.
Ta rääkis Jeesusest kui Messiast, keda meie tunnistame Isandaks.
Need inimesed väitsid Pauluse olevat poliitilise mässaja,
mida ta muidugi ei olnud.
Apostlite 17:10-12:
"Vennad saatsid siis kohe Pauluse ja Siilase öö varjus Beroiasse.
Kui nad olid sinna jõudnud, läksid nad juudi sünagoogi.
Sealsed olid üllameelsemad kui Tessaloonika omad,
nemad võtsid sõna vastu täie innuga
ja uurisid iga päev Pühakirjast, kas see on nõnda.
Paljud neist hakkasid uskuma, samuti rohkesti
kõrgemast seisusest kreeka naisi ja mehi."
See on väga oluline.
Luukas osutab teravalt Tessaloonika juutide
eelarvamusliku ja äkilise meelelaadi erinevusele,
võrreldes Beroia juutide lahke väärikusega.
Nad ei olnud väärikad mitte seepärast,
et oleksid sõnumi küsimusi esitamata kohe vastu võtnud.
Luuka sõnul olid nad väärikad kuna uurisid ise kõike Kirjast järele.
Väärikal inimesel ei ole üksnes avatud meel
vaid ka ettevaatlik süda.
Nad ei võtnud vastu õpetust ilma Pühakirjast kontrollimata.
See on kristluse eeskuju.
See ei tähenda sektilikku kuuletumist.
Meile on tähtis arukus,
teiste seisukohtade avatud ärakuulamine
ning mõistlikud ja põhjendatud arutelud.
Nad tahtsid olla kindlad, kas nad saavad Paulust usaldada.
Sama kinnitame ka meie.
Ära võta kõike lihtsalt vastu, küsimusi esitamata.
Alati kontrolli ise Pühakirjast järele.
Selles tekstis on neli mõtet, mida tasub endaga kaasa võtta.
Esiteks, Jumala tahe ei tähenda, et kõik läheb meie jaoks ladusalt.
Jumal käskis Paulusel tulla siia Euroopasse.
Ometi näisid kaks esimest suurlinna,
Filippi ja Tessaloonika, täieliku ebaõnnestumisena.
Hiljem olid mõlemas linnas õitsvad kogudused.
Sel hetkel aga näis kõik kokku kukkuvat.
Ära arva, et kui kaotasid töö,
jäid haigeks või asjad ei lähe hästi, et oled siis Jumala tahtest väljas.
Paulus ja Siilas tegid Tema tahet, ometi oli neil algul väga raske.
Teine tähtis tõde on see,
et Jumala eesmärk on tähtsam kui meie isiklik mugavus.
Paulust piitsutati, kisti alasti, teotati, peksti,
smuugeldati ühest kohast teise - kõike evangeeliumi pärast.
Kolmas tõde: "Alati on võimalusi, leia need!"
Sul on alati võimalusi, otsi neid.
Mõtle Paulusele ja Siilasele.
Paulus saab nägemuse Euroopasse tulemisest.
Uksed lüüakse nina ees kinni, uksed sünagoogi ja linnadesse.
Filippis ta ei leidnud sünagoogi ning otsis palvepaika.
Ta leidis Lüüdia, kellest sai Euroopas esimene pöördunu.
Tessaloonikas kohtas ta vastuseisu ja ta läks Beroiasse.
Otsi avatud uksi.
Võimalusi on alati, isegi kui asjad näivad sünged.
Neljas: kaalu kõike Jumala Sõna valgel.
Beroialasi kiideti selle eest.
Jeesus võrdles Jumala Sõna seemnetega,
mis kukuvad inimeste südameisse.
Mõned tärkavad kohe.
Nad näivad nii rõõmsad ja elevil Sõna üle,
aga esimeste katsumuste, kiusatuste ja murede tulles
see pealtnäha tugev inimene kuivab ära.
Teised idanevad küll aeglasemalt aga nende juured on sügavamal.
Ära hinda kellegi kristlust kohese välise entusiasmi järgi.
Ehk nad tahavad enne kindlad olla, küsides ja kaheldes:
"Mõned asjad mulle meeldivad, aga mõnes osas ma pole veel kindel."
Usun, et nii kasvatataksegi oma usu juuri sügavamale,
täpselt nagu beroialased.
Kaalu kõik läbi, mõtle, mida piibel ütleb
ja vaata, kas inimeste elu on tõesti muutunud.
Paulus viidi salaja Tessaloonikast Beroiasse ja sealt Ateenasse.
Ta levitas evangeeliumi nagu kunagine Johnny Appleseed.
Tema seiklus Ateenas on minu arvates kõigist põnevaim.
Sellest aga järgmisel korral.
Lisateave Acts Odyssey'st raamatus ja online'is: tlc.org/acts.
Tõlge: Riina Aasa